CELEX: 32019R2200
Language: et
Date: 2019-07-10 00:00:00
Title: Komisjoni delegeeritud määrus (EL) 2019/2200, 10. juuli 2019, millega muudetakse delegeeritud määrust (EL) 2015/98, mis käsitleb Euroopa Parlamendi ja nõukogu määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt rahvusvahelisele Atlandi tuunikala kaitse konventsioonile ja Loode-Atlandi tulevase mitmepoolse kalanduskoostöö konventsioonile

23.12.2019   
               
               
                  ET
               
               
                  Euroopa Liidu Teataja
               
               
                  L 332/1
               
            
         KOMISJONI DELEGEERITUD MÄÄRUS (EL) 2019/2200,
         10. juuli 2019,
         millega muudetakse delegeeritud määrust (EL) 2015/98, mis käsitleb Euroopa Parlamendi ja nõukogu määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt rahvusvahelisele Atlandi tuunikala kaitse konventsioonile ja Loode-Atlandi tulevase mitmepoolse kalanduskoostöö konventsioonile
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 2,
         ning arvestades järgmist:
         
                     (1)
                  
                  
                     Selleks et kaitsta hariliku tuuni noori isendeid, on Rahvusvahelise Atlandi Tuunikala Kaitse Komisjoni (ICCAT) soovituse 18–02 punktis 34 kehtestatud Atlandi ookeani idaosas ja Vahemeres püütud hariliku tuuni alammõõt. Kõnealusest alammõõdust väiksemat harilikku tuuni, mis on püütud püügi või kaaspüügina, sh sportlikuks või harrastuskalapüügiks mõeldud laevadega, on keelatud kõnealuse laeva pardal hoida, ümber laadida, transportida, säilitada, lossida, müüa, müügiks välja panna või pakkuda.
                  
               
                     (2)
                  
                  
                     Lisaks peavad harilikku tuuni püüdvad laevad soovituse 18–02 punkti 37 kohaselt heitma vette tagasi juhuslikult püütud, alammõõdust väiksema hariliku tuuni, kui see ületab 5 % hariliku tuuni kogusaagist.
                  
               
                     (3)
                  
                  
                     Soovituse 18–02 punktiga 40 nähakse ette, et sportlikuks või harrastuskalapüügiks mõeldud laevadel on keelatud püüda, pardal hoida, ümber laadida või lossida rohkem kui ühte harilikku tuuni laeva kohta päevas. Tuleb võtta vajalikud meetmed, et tagada võimalikult suures ulatuses sportliku ja harrastuskalapüügi käigus püütud hariliku tuuni, eelkõige noorkalade vette tagasi laskmine.
                  
               
                     (4)
                  
                  
                     Soovituse 18–02 punkti 38 kohaselt võivad laevad, millel ei ole luba aktiivselt harilikku tuuni püüda, hoida pardal harilikku tuuni koguses, mis ei ületa maksimaalset kaaspüügi piirnormi laeva ja püügireisi kohta. Kõnealune kaaspüügi piirnorm ei tohi ületada 20 % kogupüügist. Liikmesriigid peavad selle piirnormi kindlaks määrama oma iga-aastastes püügikavades.
                  
               
                     (5)
                  
                  
                     Selleks et tagada kooskõla soovituse 18–02 ja liidu õiguse vahel, ei tuleks määruse (EL) nr 1380/2013 artikli 15 lõikes 1 sätestatud lossimiskohustust kohaldada hariliku tuuni püügiga tegelevate liidu laevade suhtes.
                  
               
                     (6)
                  
                  
                     Komisjoni delegeeritud määrust (EL) 2015/98 (2) tuleks muuta, et lisada uued sätted ICCATi soovituses 18–02 kehtestatud püügitingimusi arvestades.
                  
               
                     (7)
                  
                  
                     Soovitust 18–02 hakatakse kohaldama alates 21. juunist 2019. Seepärast peaks käesolev määrus jõustuma samal päeval, et ELi laevad saaksid kala püüda teiste ICCATi konventsiooni osalistega samadel tingimustel,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1)   Delegeeritud määruse (EL) 2015/98 artiklit 4 muudetakse järgmiselt:
               
                           a)
                        
                        
                           lõige 6 asendatakse järgmisega:
                           
                              1)„6.   Erandina määruse (EL) nr 1380/2013 artikli 15 lõikest 1 ei hoita harilikku tuuni aktiivselt mittepüüdvate laevade pardal harilikku tuuni rohkem kui 20 % ulatuses kogusaagist massi või püütud kalade arvu alusel. Liikmesriigid peavad lubatud kaaspüügi taseme kindlaks määrama Euroopa Parlamendi ja nõukogu määruse (EL) 2016/1627 (*1) artiklis 7 osutatud iga-aastases püügikavas ning nad ei tohi seda protsendimäära kunagi ületada. Kalade arvul põhinevat arvestust kohaldatakse üksnes ICCATi majandatava tuuni ja tuunilaadsete liikide puhul.
                           
                           
                              (*1)  Euroopa Parlamendi ja nõukogu 14. septembri 2016. aasta määrus (EL) 2016/1627, milles käsitletakse Atlandi ookeani idaosas ja Vahemeres hariliku tuuni varude taastamise mitmeaastast kava ning millega tunnistatakse kehtetuks nõukogu määrus (EÜ) nr 302/2009 (ELT L 252, 16.9.2016, lk 1).“;"
                        
                        
                     
                           b)
                        
                        
                           lõiked 8 ja 9 asendatakse järgmisega:
                           
                              „8.   Erandina määruse (EL) nr 1380/2013 artikli 15 lõikest 1 on harrastuskalapüügi käigus keelatud püüda, pardal hoida, ümber laadida või lossida rohkem kui ühte harilikku tuuni laeva kohta päevas. Liikmesriigid võtavad vajalikud meetmed, et tagada harrastuskalapüügi käigus elusana püütud hariliku tuuni vabastamine ja seda lihtsustada.
                           
                           
                              9.   Erandina määruse (EL) nr 1380/2013 artikli 15 lõikest 1 on sportliku kalapüügi käigus keelatud püüda, pardal hoida, ümber laadida või lossida rohkem kui ühte harilikku tuuni laeva kohta päevas. Liikmesriigid võtavad vajalikud meetmed, et tagada sportliku kalapüügi käigus elusana püütud hariliku tuuni vabastamine ja seda lihtsustada.“
                           
                        
                     
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 21. juunist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. juuli 2019
            
               
                  Komisjoni nimel
               
               
                  President
               
               Jean-Claude JUNCKER
            
         
         
            (1)  ELT L 354, 28.12.2013, lk 22.
         
            (2)  Komisjoni 18. novembri 2014. aasta delegeeritud määrus (EL) 2015/98, mis käsitleb Euroopa Parlamendi ja nõukogu määruse (EL) nr 1380/2013 artikli 15 lõikes 2 osutatud liidu rahvusvaheliste kohustuste kohaldamist vastavalt rahvusvahelisele Atlandi tuunikala kaitse konventsioonile ja Loode-Atlandi tulevase mitmepoolse kalanduskoostöö konventsioonile (ELT L 16, 23.1.2015, lk 23).